钦定古今图书集成/明伦汇编/人事典/第022卷 > 《本草纲目》 > 《发明》
## 钦定古今图书集成/明伦汇编/人事典/第022卷 > 《本草纲目》 > 《发明》

时珍曰：女人入月，恶液腥秽，故君子远之，为其不洁，
能损阳生病也。煎膏治药、出痘、持戒修炼性命者，皆
避忌之，以此也。《博物志》云：“扶南国有奇术，能令刀斫
不入，惟以月水涂刀便死。此是秽液，坏人神气，故合
药忌触之。”此说甚为有据。今有方士邪术鼓弄愚人，
以法取童女初行经水服食，谓之先天红铅；巧立名
色，多方配合。谓《参同契》之《金华》，《悟真篇》之首经，皆此
物也。愚人信之，吞咽秽滓，以为秘方，往往发出丹𤺋，
殊可叹息。按萧了真金丹诗云：“一等旁门性好淫，强
阳复去采他阴。口含天癸称为药，似恁沮洳枉用心。”
呜呼，愚人观此，可自悟矣。凡红铅方，今并不录。